David Luiz jikser rekord Id-difensur internazzjonali Brażiljan, David Luiz, sar it-tieni l-ixjeħ player li skorja għal Arsenal f'kompetizzjoni Ewropea. Huwa sab ix-xibka fil-logħba li l-Gunners lagħbu kontra Rapid Vienna mill-fażi tal-gruppi tal-UEFA Europa League u li rebħu bl-iskor ta' 2-1. Luiz skorja fis-70 minuta ta' din il-logħba u tela' fit-tieni post tal-ixjeħ plejer li skorja f'kompetizzjoni Ewropea. Fl-ewwel post hemm l-ex difensur leġġendarju Ingliż Sol Campbell li għaxar snin ilu skorja kontra FC Porto fil-UEFA Champions League fl-etá ta' 35 sena. Wara l-partita kontra t-team minn Vienna, Luiz kien ferħan li għen lit-tim tiegħu jibdew din il-kompetizzjoni b'rebħa. Meta mistoqsi dwar xi jfisser għalih li wettaq dik l-istatistika, Luiz qal li ma tantx jagħti importanza lin-numri iżda sostna li jrid ikompli jgħin lit-tim jtejjeb ir-riżultati tiegħu.